Tällainen hieno kertomus oli tullut inboxiin.

Tiedonantovelvollisuus otettiin käyttöön 1.7.14. Jo nyt tästä on uutisoitu, että jo ensimmäisien kuukausien aikana on jo löytynyt hirvittävä määrä epäselvyyksiä. No shit Sherlock! Enpä olisi arvannut.

On meinaan aika arvailua tietää mitä mihinkin lomakkeen kohtaan milloinkin pitäisi täyttää. Sekin pitää etukäteen arvata, että milloin esim. mahdollisesti saattaa jonkun työntekijän lopputili tulla ja tämä arvaus sitten verottajalle ilmoittaa. Kunhan ensin saadaan arvattua kuka on työmaan päätoteuttaja ja tiedonantovelvollinen, jos pienellä työmaalla (vaikkapa omakotitalon kylppäriremontti) ei talonomistaja ole nimennyt pääurakoitsijaa. Sitten vielä pitää hankkia kaikkien työmaalla työtä tekevien tiedot (firmat, tunnukset, sotut, veronumerot, kotiosoitteet, työsuhteen alku ja loppupäivät) - myös sen sora-autokuskin, jos se vierailee työmaalla tavaraa tuomassa riittävän usein.

Jos joku selviää tästä kaikesta kunnialla, nostan hattua päästäni, josta pienen rakennusalan yrittäjän vaimona olen hiukseni repinyt irti yrittäessäni toteuttaa jälleen yhtä uutta kuukausittaista velvoitetta viranomaisia kohtaan. Nyt vielä mennään kevennetyllä menettelyllä ja tämän pitäisi olla muka helppoa!

Olen korkeasti koulutettu, mutta tämän kanssa painin. Viimeeksi tänään sain taas toisenlaisia neuvoja. Olen lannistunut. Olen aivan varma, että jossain kohtaa meiltä varmasti jää joku rasti ruutuun laittamatta tai joku henkilö unohtuu ilmoittaa tms. ja sitten olemme pulassa. Haluan tehdä asiat rehellisesti, mutta miten paljon helpommalla pääsisimmekään jos mieheni vaan tekisi kaiken pimeästi.